Likumprojekts

**Grozījums Noziedzīgi iegūtu līdzekļu legalizācijas un terorisma finansēšanas novēršanas likumā**

Izdarīt Noziedzīgi iegūtu līdzekļu legalizācijas un terorisma finansēšanas novēršanas likumā (Latvijas Republikas Saeimas un Ministru Kabineta Ziņotājs, 2008, 16.nr.; 2009, 2.nr.; Latvijas Vēstnesis, 2009, 196., 205.nr.; 2011, 60.nr.) šādu grozījumu:

Papildināt likumu ar XIV nodaļu šādā redakcijā:

"**XIV nodaļa**

**Likuma subjekta vai Kontroles dienesta nepamatotas vai nelikumīgas rīcības rezultātā nodarītu zaudējumu atlīdzināšana**

**64.pants. Nepamatota rīcība**

(1) Likuma subjekta rīcība, rīkojoties labā ticībā atbilstoši šā likuma noteikumiem, ir nepamatota šā likuma izpratnē, ja vēlāk rodas viens no zaudējumu atlīdzināšanas tiesiskajiem pamatiem.

(2) Kontroles dienesta rīcība, rīkojoties atbilstoši šā likuma noteikumiem, ir nepamatota, ja vēlāk rodas viens no zaudējumu atlīdzināšanas tiesiskajiem pamatiem.

**65.pants. Likuma subjekta nelikumīga rīcība**

Likuma subjekta rīcība šā likuma izpratnē ir nelikumīga, ja tā neatbilst šā likuma noteikumiem, no brīža, kad likuma subjekts ir sācis atturēties no darījumu veikšanas, līdz brīdim, kad Kontroles dienests pieņēmis rīkojumu saskaņā ar šā likuma 32.panta 2.1daļu.

**66.pants. Zaudējums**

Zaudējums šā likuma izpratnē ir mantiski novērtējams pametums, kas personai radies Kontroles dienesta vai likuma subjekta nepamatotas vai nelikumīgas rīcības rezultātā.

**67.pants. Cēloņsakarība**

(1) Tiesības uz zaudējuma atlīdzinājumu rodas, ja starp likuma subjekta vai Kontroles dienesta nepamatotu vai nelikumīgu rīcību un personai nodarīto zaudējumu pastāv tieša cēloņsakarība – objektīva saikne starp likuma subjekta vai Kontroles dienesta rīcību un to radītajām laika ziņā sekojošām zaudējumu nodarošām sekām, proti, minētā rīcība rada un nosaka šo seku iestāšanās reālu iespēju un ir galvenais faktors, kas nenovēršami radījis šīs sekas.

(2) Cēloņsakarība nepastāv, ja tāds pats zaudējums būtu radies, arī neiestājoties kādam no zaudējumu atlīdzināšanas tiesiskajiem pamatiem.

**68.pants. Zaudējumu atlīdzināšanas tiesiskais pamats**

(1) Zaudējumu atlīdzināšanas tiesiskais pamats ir šāds:

1) Kontroles dienesta rīkojums izbeigt atturēšanos, kas izdots saskaņā ar šā likuma 32.panta 2.1daļu;

2) pēc rīkojuma turpināt atturēšanos no viena vai vairāku savstarpēji saistītu darījumu veikšanas vai no noteikta veida debeta operācijām klienta kontā izdošanas saskaņā ar šā likuma 32.panta 2.1daļu Kontroles dienests konstatējis, ka nav pamata izdot šā likuma 32.panta trešās daļas 1.punktā minēto rīkojumu;

3) Kontroles dienests atcēlis saskaņā ar šā likuma 32.panta trešās daļas 1.punktu izdoto rīkojumu;

4) ģenerālprokurors vai īpaši pilnvarots prokurors atcēlis Kontroles dienesta rīkojumu, kas pieņemts saskaņā ar šā likuma 32.panta 2.1 daļu vai trešās daļas 1.punktu.

(2) Tiesības uz zaudējumu atlīdzību nerodas no brīža, kad likuma subjekts saskaņā ar šā likuma 32.panta otro daļu ziņojis Kontroles dienestam atbilstoši šā likuma 31.panta prasībām, līdz brīdim, kad Kontroles dienests izdevis rīkojumu saskaņā ar šā likuma 32.panta 2.1daļu, ja likuma subjekts un Kontroles dienests ir rīkojies nepamatoti šā likuma izpratnē.

**69.pants. Līdzatbildība**

Persona nav tiesīga pilnīgi vai daļēji saņemt zaudējuma atlīdzību, ja tā:

1) nav izmantojusi savas zināšanas, spējas un praktiskās iespējas, kā arī nav darījusi visu iespējamo, lai zaudējumu novērstu vai samazinātu;

2) traucējusi izvērtēt darījuma likumību, tajā skaitā nav sniegusi informāciju, kas nepieciešama (pieprasīta) darījumu izvērtēšanai, nav savlaicīgi sniegusi nepieciešamo (pieprasīto) informāciju, sniegusi nepatiesu informāciju, nav bijusi sasniedzama deklarētajā dzīvesvietā vai juridiskajā adresē;

3) citā veidā radījusi sev zaudējumus vai izraisījusi šādu zaudējumu rašanos.

**70.pants. Zaudējuma atlīdzināšanas veidi un apmērs**

Personai ir atlīdzināmi šādi tiešie zaudējumi:

1) atturēšanās veikt darījumu rezultātā negūtie ienākumi vai atturēšanās no noteikta veida debeta operācijām klienta kontā vai šo darbību apturēšanas rezultātā negūtie ienākumi;

2) saistību neizpildes vai nokavējuma rezultātā nodarītie zaudējumi (līgumsods, nokavējuma procenti, likumiskie procenti);

3) citi tiešie zaudējumi, kas nav minēti šajā pantā, bet ko persona spēj pierādīt saskaņā ar Civillikumu.

**71.pants. Atlīdzinājuma apmēra noteikšana**

(1) Nosakot atbilstošu zaudējuma atlīdzinājuma apmēru, ņem vērā likuma subjekta vai Kontroles dienesta rīcības tiesisko un faktisko pamatojumu un motīvus, kā arī personas rīcību.

(2) Nosakot zaudējuma atlīdzinājuma apmēru, papildus var ņemt vērā arī citus konkrētajā gadījumā būtiskus apstākļus, ja tos ir iespējams objektīvi pierādīt.

(3) Zaudējumu no summas, kas aprēķināta saskaņā ar šā likuma 70.pantu, atlīdzina šādā apmērā:

1) 100 procentu apmērā par aprēķināto summu vai summas daļu, kas nepārsniedz 100 000 latu;

2) 75 procentu apmērā par aprēķināto summas daļu, kas pārsniedz 100 000 latu, līdz 1 000 000 latu;

3) 50 procentu apmērā par aprēķināto summas daļu, kas pārsniedz 1 000 000 latu.

(4) Personai izmaksājamo zaudējuma atlīdzību par negūtajiem ienākumiem apliek ar nodokļiem un nodevām nodokļu likumos noteiktajā kārtībā.

**72.pants. Kārtība, kādā iesniedz un izskata iesniegumu par zaudējuma atlīdzināšanu**

(1) Iesniegumu par zaudējuma atlīdzināšanu persona sešu mēnešu laikā no šā likuma 68.pantā minētā tiesiskā pamata iestāšanās dienas iesniedz Ģenerālprokuratūrā. Iesniegumā norāda:

1) iesniedzēja vārdu, uzvārdu un personas kodu (ārzemniekiem, bezvalstniekiem un bēgļiem papildus norāda dzimšanas datumu). Juridiskā persona uzrāda dokumentus, kas apliecina juridiskās personas dibināšanu vai tiesisko reģistrāciju;

2) prasījumu;

3) faktus, kas pamato tiesības uz zaudējumu atlīdzināšanu;

4) personas apliecinājumu, ka tai nebija brīvu finanšu līdzekļu, lai zaudējuma rašanās brīdī izpildītu saistības;

5) bankas kontu vai pasta norēķinu sistēmas kontu, uz kuru zaudējuma atlīdzinājums pārskaitāms.

(2) Iesniegumam pievieno zaudējumus apliecinošos dokumentus un citus pierādījumus.

(3) Ģenerālprokurors vai īpaši pilnvarots prokurors triju mēnešu laikā pēc iesnieguma saņemšanas izvērtē zaudējuma atlīdzināšanas tiesisko pamatu un pieņem lēmumu par zaudējuma atlīdzināšanu un tā apmēru vai par atteikumu atlīdzināt zaudējumu. Ja objektīvu iemeslu dēļ nav iespējams ievērot triju mēnešu termiņu, to var pagarināt līdz sešiem mēnešiem, par to rakstiski informējot iesniedzēju. Ja nepieciešams, ģenerālprokurors vai īpaši pilnvarots prokurors var pieprasīt papildu informāciju.

(4) Par apzināti nepatiesu ziņu sniegšanu Ģenerālprokuratūrai persona ir saucama pie likumā noteiktās atbildības.

**73.pants. Ģenerālprokurora vai īpaši pilnvarota prokurora lēmuma paziņošana un spēkā esība**

(1) Lēmums par zaudējuma atlīdzināšanu vai par atteikumu atlīdzināt zaudējumu stājas spēkā ar brīdi, kad tas paziņots iesniedzējam.

(2) Personai, kura nepiekrīt ģenerālprokurora vai īpaši pilnvarota prokurora lēmumam zaudējumu atlīdzināšanas lietā, 30 dienu laikā ir tiesības vērsties tiesā Civilprocesa likumā paredzētajā kārtībā.

**74.pants. Zaudējuma atlīdzināšanas lietā pieņemtā lēmuma izpilde**

(1) Zaudējuma atlīdzinājumu izmaksā Finanšu ministrija.

(2) Pēc tam kad stājies spēkā ģenerālprokurora vai īpaši pilnvarota prokurora lēmums par zaudējuma atlīdzinājumu, Ģenerālprokuratūra triju dienu laikā nosūta Finanšu ministrijai:

1) lēmuma vai tiesas nolēmuma norakstu;

2) informāciju par:

a) fizisku personu rezidentu – vārdu, uzvārdu un personas kodu;

b) fizisku personu nerezidentu – vārdu, uzvārdu un personas kodu vai citu personas identifikācijas informāciju;

c) juridisku personu rezidentu – nosaukumu un reģistrācijas numuru;

d) juridisku personu nerezidentu – dokumenta kopiju, kas apliecina juridiskās personas dibināšanu vai tiesisko reģistrāciju;

3) informāciju par bankas kontu vai pasta norēķinu sistēmas kontu, uz kuru zaudējuma atlīdzinājums pārskaitāms.

(3) Finanšu ministrija mēneša laikā pēc visas nepieciešamās informācijas saņemšanas izmaksā zaudējuma atlīdzinājumu, pārskaitot to uz personas personīgo bankas kontu vai pasta norēķinu sistēmas kontu.

(4) Finanšu ministrija saskaņā ar pamatotu lēmumu zaudējuma atlīdzinājumu var izmaksāt pa daļām gada laikā pēc visas nepieciešamās informācijas saņemšanas dienas. Finanšu ministrija par savu lēmumu rakstveidā informē privātpersonu. Šis lēmums nav apstrīdams un pārsūdzams.

(5) Zaudējumu atlīdzību izmaksā no valsts budžetā īpaši šiem mērķiem paredzētajiem līdzekļiem.

(6) Ja nepieciešams, Finanšu ministrija sagatavo priekšlikumus par grozījumiem likumā par valsts budžetu kārtējam gadam.

(7) Finanšu ministrija reizi gadā (līdz nākamā gada 15.janvārim) sagatavo un iesniedz Ministru kabinetā pārskatu par visiem attiecīgajā laikposmā saņemtajiem tiesu nolēmumiem vai ģenerālprokurora vai īpaši pilnvarota prokurora lēmumiem par zaudējumu atlīdzinājumu izmaksu no valsts pamatbudžeta.

**75.pants. Likuma subjekta atbildība**

(1) Ja valsts atlīdzina personai likuma subjekta nelikumīgas rīcības dēļ nodarītos zaudējumus, Ģenerālprokuratūra pēc atlīdzības izmaksas vērš regresa prasību pret likuma subjektu.

(2) Pirms regresa prasības vēršanas pret likuma subjektu Ģenerālprokuratūra to informē par pieņemto lēmumu un aicina mēneša laikā labprātīgi atlīdzināt nodarītos zaudējumus.

(3) Regresa kārtībā piedzītie līdzekļi ieskaitāmi valsts pamatbudžetā."

Finanšu ministrs

A.Vilks